

**УКАЗАНИЯ относно документите, които следва да съдържат досиетата на обществените поръчки, подлежащи на контрол за законосъобразност от страна на УО на ОПОС**


Считано от 01 януари 2020 г. за част от възложителите, респективно от 01 април 2020 г. за всички останали възложители, е налице задължително електронно възлагане на обществените поръчки в Република България чрез Централизираната автоматизирана информационна система „Електронни обществени поръчки“ (ЦАИС ЕОП). В тази връзка, УО на ОПОС указва на своите бенефициенти, че електронното досие на обществената поръчка, качено в ИСУН 2020, следва да съдържа пълен експорт на наличната информация в ЦАИС ЕОП.


За целта е необходимо от секция „Преглед“ на съответната поръчка, чрез бутона от активното меню да се избере опцията „Пълен експорт“.





При поръчки с обособени позиции, експортът се прави за всяка обособена позиция от секция „Преглед на обособена позиция“ чрез бутона от активното меню и опцията „Пълен експорт“. В случай че поръчката е с обособени позиции и са налице изисквания в секция „Общи изисквания“, то е необходимо да се направи експорт и от секция „Преглед на общата част“.





**Важно:** Експортът не съдържа документи, които са получени или подготвени извън системата. В тази връзка същите следва да се качат отделно в ИСУН 2020, в случай че същите са част от досието на обществената поръчка.

Освен пълния експорт на обществената поръчка, при предоставяне на досието на обществената поръчка и уведомлението до УО на ОПОС за осъществяване на последващ контрол в системата ИСУН, следва да бъдат прилагани и следните допълнителни документи:

1. Справка за провеждани пазарни консултации и/или външно участие при подготовка на документацията на обществена поръчка, достъпна на следния електронен адрес: <https://www.eufunds.bg/bg/opos/node/10046>;

2. Справка – образец О.8 за сходни с предмета на поръчката дейности, съгласно чл. 21, ал. 15 от ЗОП, достъпна на следния електронен адрес: <https://www.eufunds.bg/bg/opos/node/3204>;

3. Окончателното становище от осъществения предварителен контрол от Агенция по обществени поръчки (когато е приложимо);

4. Жалби до КЗК и ВАС във връзка с откриването и провеждането на обществената поръчка, предмет на последващ контрол, както и актовете на КЗК и ВАС по постъпилите жалби (когато е приложимо).

**Важно:** Досието на обществената поръчка следва да бъде качено в ИСУН 2020, модул „Договори“, в раздел „2. Версии на процедури за избор на изпълнител и сключени договори“ в 7-дневен срок от сключване на договора с избрания изпълнител. Бенефициентът е длъжен да уведоми за това УО с подписано от ръководителя на Бенефициента уведомление. Уведомяването се извършва чрез раздел „Кореспонденция“ в ИСУН 2020, като прилага към уведомлението и декларация за идентичност на документите.